એનરોન જેવી બહુરાષ્ટ્રીય કંપનીએ દેવાળું કાઢ્યું એ સમાચારે કોર્પોરેટ વિશ્વને હચમચાવી દીધું હતું. આટલી મોટી કંપની અચાનક આર્થિક સંકટમાં આવી પડે એના વિશે ખૂબ વિશ્લેષણ થયું. કોર્પોરેટ જગતના માંધાતાઓએ નિષ્કર્ષ જાહેર કર્યો કે, એનરોન પાસે શ્રેષ્ઠ બુદ્ધિપ્રતિભા ધરાવનાર ટેક્નિશિયનો હિસાબનીશો, વકીલો અને અન્ય સ્ટાફ હોવા છતાં એને બંધ કરવાનો વારો આવ્યો એનું કારણ તેઓ કંપની પ્રત્યે વફાદારીનો ગુણ ધરાવતા નહોતા. પોતાના ક્ષેત્રનું જ્ઞાન હોવા છતાં, પ્રામાણિકતા જેવો પ્રાથમિક સદ્ગુણ ન હોવાને કારણે તેઓ અંગત સ્વાર્થને પ્રાધાન્ય આપી કંપનીને નષ્ટ કરનારી ઊધઈ બન્યા. આમ, E.Q. વગરનો I.Q. ઘાતક બની શકે છે.